Tallinn on vaieldamatult Eesti kõige kallim linn, aga samas on kallitel paikadel kombeks üht-teist tasuta jagada.  Mida annab pealinnas välja lunida? Proovime järele!    Tallinna kaart    Esimene asi, mille päris kindlasti alati tasuta saab, on Tallinna kaart. Väljastpoolt pealinna saabujale on see A3-formaadis paber igati meeldiv abimees ning ka kohalik elanik võib enda üllatuseks mõne aega  kokkuhoidva otsetee leida.  Tallinna kaarte saab turismiinfopunktidest, mille teenindajad on eesti keelt rääkiva kunde üle igati rõõmsad. Üks punkt asub aadressil Niguliste 2, teine Viru Keskuses.    Parkimine    Tallinn on parkimise vägagi hinnaliseks muutnud. Tasuta saab kesklinnas vaid 15 minutit olla ja selle ajaga ei jõua teistele tasuta asjadele järele eriti minna.  Kõige kesklinnalisem tasuta parkimine on Sadama turu juures, kuid seal on karmimatel hetkedel iga vaba  plats ning isegi iga kollane või valge jooneke autodega kaetud.  Mõnuga saab tasuta parkida vaid suurte ostukeskuste juures.    Lilled    Tasuta parkimise kohaks sai valitud Rocca al Mare ostukeskus. Keskuses paistis esimese asjana silma tasuta joogivesi, mida võis apteegis enda turgutamiseks kurku valada.    Täpse silmaga härrasmees näeb lillemüüjate seljataga maas vedelevaid vanu lilli. Vanad nelgid käravad tegelikult küll! Hädas olevale romantikule ulatatigi kolm  vana nelki. Lillede varreotsad haisesid nagu üks väga tasuta tualettruum, kuid kääridega lühemaks tehtuna ilutsesid veel paar päeva küll!    Kommid    Pankade ja kindlustusfirmade esindustest ei tasu külmalt mööda jalutada. Kuigi mainitud firmadel on vereimejate maine, ootavad nende lettidel sind tihtilugu tasuta klaaskommid!    Kingitud hobuse suhu ei vaadata, kuid mõni lahke kommipakkuja võiks ka tilgakese moosi oma kommi sisse ajada! Samas on tore see, et lettide taha  paigutatud neiudel pole sugugi kahju, kui kallis klient ühe kommi asemel neid peoga kühveldada tahab.    Kilekott    Kesklinna tagasi suundudes leiab alati eest mõne laadapäeva, osturalli või hullu päeva.  Selliste päevade vooruseks on tasuta õhupallid ja kilekotid. Reklaamkirjadega õhupall võib lastele rõõmu teha, kuid tavaliselt raha eest antav kilekott on juba täitsa praktiline ese. Sinna saab pista kogu tasuta saadud hea ja parema.  Lisaks on rallide ja päevade sees  võimalik maitseks pakutavast kraamist kõhusoppi üht-teist saada. Nimelt on reklaamiinimesed huvitatud tasuta pakutava kiirest lõppemisest, mis on võrdelises seoses nende töö lõpuga. Seega, võta palju tahad!    Tasuta ühistransport    Ka selline imeasi on olemas! Tasuta bussi ei paku linnavõimud, vaid eraettevõtjad, kes nii kliente oma poodidesse meelitavad.  Nii sõidabki näiteks tasuta buss sadamast Viru hotelli juurde ja sealt Rocca al Maresse ning tagasi. Marsruudist võib  aimata, kellega koos seda transporti tuleb jagada.    Longero-, õlle- ja viinakastidega varustatud rõõmsad hõimuvelled ei ole aga sugugi kõige hullem seltskond, kellega tasuta sõitu nautida. Muheda olemisega priiküüdi nautija võib sõidu lõpetada soomlase poolt kingitud purgi võrra rikkamana!    Lugemine    Lugemiseks pakub Tallinn niivõrd palju tasuta uudistelehti, et tekib mure meie metsade tervise pärast. Lehti leidub peamiselt suuremate kaupluste sissepääsude juurest.  Suuremad on "Pealinn" ja "Linnaleht", mida kindlasti ei tasu segi ajada. "Pealinna" ainestik keerleb peamiselt linnapea ja tema veendumuste ümber. "Linnalehest" võib mitmekülgsemaid lugusid leida.  Kultuurihuviline saab oma lugemise kultuuritemplitest. Poodides raha maksev "KesKus on näiteks Kinos Sõprus või mõnes ülikoolis jumala muidu saadaval. Ausalt, seelle lehe sisu võistleb parimate (rasket raha maksvate) ajakirjadega!    Lisaks saab kultuurilistest (ka tasuta) sündmustest infot lehest  "Kultuuripealinn".    Internet    Pealinn kubiseb tasuta interneti pakkujatest. Samas on tasuta võrkude levialad niivõrd väikesed, et tihtilugu ei ulatu need sinna, kus sina mugavalt istuda tahad, näiteks sinu korterisse.  Siin tuleb appi Cantenna ehk plekkpurgist antenn, mille lihtsa valmistamisõpetuse leiad kas või Cantenna nime guugeldades. Hästi ehitatud Cantenna suurendab sinu arvuti levivõimsust kordades!  Nii saigi sisenetud Cantenna abil Järve keskuse kohviku  ülikiiresse WiFi-sse ning vaadatud ära tasuta film... Selle võib kategoriseerida ka tasuta kino alla.    Hea lugeja, millist tasuta rõõmu oskad juurde soovitada?    Markkus Tael,  Publik.ee